Bekroonde Fokofpolisiekar-dokumentêr op ShowMax | Maroela Media
Bekroonde Fokofpolisiekar-dokumentêr op ShowMax (Foto: Verskaf)
Dit het minstens vier jaar geneem om 'n dokumentêr te vervaardig wat vertel van die musiekgroep Fokofpolisiekar wat kultustatus bereik en die Afrikaanse musiektoneel hervorm het. Nou kan jy dié fliek ook heel eerste op ShowMax kyk!
Fokofpolisiekar: Forgive Them For They Know Not What They Do sal van 23 Januarie eerste en eksklusief op ShowMax beskikbaar wees.
Regisseur Bryan Little, van Fly on the Wall, het in 2003 begin om die opkoms van die vyf vriende van Bellville te dokumenteer, wat die "lagwekkende"idee gehad het om 'n Afrikaanse punk band te begin.
"Ek dink Fly on the Wall het dit reggekry om werklik die gees van daardie era vas te vang en te behou. Hierdie film is vir my 'n tydmasjien. By tye 'n verleentheid en dan weer opwindend," vertel Hunter Kennedy, een van die lede van die groep.
Die dokumentêr beloof om aanhangers terug te neem in tyd, terwyl dit die storie vasvang van 'n jong band wat probeer om 'n lewe te maak uit musiek in Suid-Afrika en 'n nuwe generasie Afrikaners wat die kultuur bevraagteken wat iets so walglik soos apartheid kon voortbring.
Ten tyde van die oorspronklike vrystelling in 2009, het die dokumentêr die Audience-toekenning by die Encounters Dokumentêre-fliekfees gewen. Die fliek is ook by die toonaangewende International Documentary Festival Amsterdam (IDFA) vertoon, is regoor Suid-Afrika in fliekteaters vrygestel en het die aandag van internasionale media soos Dazed getrek.
"By konserte sal 'n 18-jarige bewonderaar na my toe kom en sê hy of sy het die dokumentêr gesien en is geraak daardeur. Hierdie outjies was vyf jaar oud toe ons ons eerste EP vrygestel het in 2003. Ek het besef dat, buiten die musiek, die dokumentêr die band bene gegee het, en vir nuwe bewonderaars 'n beter insig in die vroeë jare van die musiekgroep," sê Kennedy.
Vir meer inligting, besoek Fokofpolisiekar se webwerf.
Kyk ook die lokprent van die dokumentêr onder aan die berig.
"Dit gaan letterlik die bewonderaars wegblaas. Dis 'n sosio-politiese tydskapsule, wat 20 jaar van nou af selfs 'n meer interessante terugblik gaan bied. As jy 'n Suid-Afrikaner is wat van rock-musiek hou, is dit 'n moet-sien." Spling
"Vir rock 'n roll voyeurs is dit onmisbare kykgenot… 'n Landmerk." Channel24
"Vat die manier vas waarop dié opspraakwekkende band 'n stem gegee het aan 'n generasie jong Afrikaners wat ontnugter was deur die kerk, die staat en die erfenis van apartheid." The Callsheet